Ջեքի Ջեքսոն

**Սիգմունդ Էսկո «Ջեքի» Ջեքսոն** (,), ամերիկացի երգիչ և երգահան, առավել հայտնի որպես «*[[The Jackson 5]]*» խմբի հիմնադիր անդամ, որի համար 1997 թվականին ընդգրկվել է «Ռոքնռոլի փառքի սրահ»-ում։ Ջեքսոնը Ջեքսոնների ընտանիքի երկրորդ երեխան է և Ջեքսոն եղբայրների ամենամեծը։

## Վաղ կյանք
Սիգմունդ Էսկո Ջեքսոնը ծնվել է Սուրբ Մարիամի ողորմության հիվանդանոցում՝ Գերիում, Ինդիանա, մայրը՝ Քեթրինը (ծնված՝ 1930 թ. մայիսի 4-ին), 1952 թ.-ին իր 22-րդ տարեդարձի օրը։ Նրա պապը՝ Սամուել Ջեքսոնը, նրան տվել է Ջեքի մականունը։ Նա և իր քույր-եղբայրները (Մայքլ, Մառլոն, Տիտո, Ջերմեյն, Ռենդի, Ռեբի, Լա Տոյա և Ջանեթ) մեծացել են Գերիի փոքրիկ, երկու սենյականոց տանը՝ Չիկագոյից հարավ գտնվող արդյունաբերական պողպատի քաղաքում։ Նրանց հայրը՝ Ջոզեֆ "Ջո" Ջեքսոնը (1928 թ. հուլիսի 26 - 2018 թ. հունիսի 27), աշխատում էր պողպատի գործարանում, իսկ երեկոյան նվագում էր «*The Falcons*» անվամբ ռիթմ ընդ բլյուզ (*R&B)* խմբում՝ իր եղբոր՝ Լյութերի հետ։ Նրանց մայրը՝ Քեթրինը, ով Եհովայի վկա էր, նվագում էր կլառնետ և դաշնամուր։ Ջո Ջեքսոնը ստեղծեց «*Jackson Brothers*» երգչախումբը, որում ընդգրկված էին Ջեքին, Տիտոն և Ջերմեյնը։ Ավելի փոքր եղբայրները՝ Մառլոնը և Մայքլը, նվագում էին տարբեր հարվածային գործիքներ։

1964 թվականին, երբ Քեթրինը հայտնաբերեց, որ Ջոն Մայքլը կարողանում է երգել, նրան դարձրեց խմբի գլխավոր երգիչ։ Եղբայրները ամեն օր դպրոցից հետո փորձեր էին անում Ջոյի ղեկավարությամբ, որպեսզի զբաղված մնան և հեռու մնան խնդիրներից։ Ջոն հավատում էր, որ նրանց տաղանդը կարող էր նրանց դուրս բերել Գերի քաղաքից։ Ջեքին իր մորը վերագրում է խմբի հաջողությունը՝ ասելով. «Առանց նրա «The Jackson 5»-ը չէր լինի»։ Քեթրինը հաճախ երգում էր եղբայրների հետ՝ կատարելով հարմոնիաներ։ Երկու տարվա ընթացքում խումբը դարձավ պրոֆեսիոնալ և 1968 թվականին պայմանագիր կնքեց «*Motown*» ձայնագրման ընկերության հետ։ Մինչ խումբը «*Motown*»-ի հետ պայմանագիր կկնքեր՝ Ջեքին ցանկանում էր պրոֆեսիոնալ բեյսբոլիստ դառնալ։

## Գործունեություն
### The Jackson 5
Ջեքին հանդես էր գալիս բարձր տենորային ձայնով։ Նա բոլոր եղբայրներից ամենաբարձր, ամենաթեթև, երգեցիկ ու բնական ձայնն ուներ։ Կարճատև մենակատարումներ էր կատարում «*Jackson 5*»-ի որոշ հիթային սինգլներում, այդ թվում՝  «*I Want You Back*» և «*ABC*» երգերում։ Երբ «*Jackson 5*»-ը դարձավ «*[[The Jackson 5|The Jacksons]]*»՝ 1976 թվականին՝ «*Motown*»-ից «*CBS Records*» տեղափոխվելուց հետո, Ջեքիի դերը՝  որպես վոկալիստ և երգահան, մեծացավ։ Նա Մայքլի հետ կատարեց գլխավոր վոկալ «*The Jacksons*»-ի «*Top 10*» հիթային «*Enjoy Yourself*» սինգլում, ինչպես նաև մասնակցեց «*[[Epic Records|Epic]]*» լեյբլով թողարկված խմբի վեց ալբոմների ստեղծմանը։ Այս տարիներին Ջեքիի ձայնը փոխվեց ավելի ցածր տենորային տոնի։ Նրա ամենահաջողակ երգերից մեկը՝ «*Can You Feel It*»-ը, որը նա գրել էր Մայքլի հետ, 1981 թվականին դարձավ միջազգային հիթ։ Մայքլի՝ որպես սոլո արտիստի կարիերային զուգահեռ, Ջեքին սկսեց ավելի հաճախ մենակատարային ելույթներ ունենալ։ 1984 թվականի «*Victory»* ալբոմում նա գլխավոր վոկալով հանդես եկավ «*Wait*» երգում և հեղինակեց «*Torture*» սինգլը։ «*Victory Tour»*-ի մեկնարկից առաջ՝ 1984 թվականին, նա ծնկի վնասվածք ստացավ փորձերի ընթացքում։ Այնուամենայնիվ, Ջեքին բավականաչափ վերականգնվեց, որպեսզի մասնակցի վերջին համերգներին՝ 1984 թվականի դեկտեմբերին Լոս Անջելեսում, որտեղ Մայքլը հայտարարեց խմբից հեռանալու մասին։ 1985 թվականի սկզբին Մառլոնը նույնպես լքեց խումբը։ Ջեքին, Տիտոն և Ռենդին դարձան հիմնական երաժիշտներ, վոկալիստներ և պրոդյուսերներ։

1987 թվականին Ջեքին, Ռենդին, Տիտոն և Ջերմեյնը վերամիավորվեցին և ձայնագրեցին «*Time Out for the Burglar*»՝ «*Burglar»* ֆիլմի գլխավոր երգը։ Սինգլը ԱՄՆ-ում համեստ հաջողություն ունեցավ «*R&B*» չարթերում, սակայն ավելի մեծ հաջողության հասավ Բելգիայում, որտեղ այն երկու շաբաթ շարունակ զբաղեցրեց 17-րդ հորիզոնականը։ «*The Jacksons*»-ն աջակցող վոկալներ ապահովեց նաև Տիտոյի կողմից արտադրված «*Freedom*» երգի համար, որը ներառված էր Թրեմեյն Հոքինսի 1987 թվականի ալբոմում։ 1988 թվականի վերջին «*The Jacksons*» խումբը սկսեց աշխատել իրենց վերջին ալբոմի՝ «*2300 Jackson Street»*-ի վրա, որտեղ Ջեքին և Ջերմեյնը կիսում էին գլխավոր վոկալը։ Չնայած Ռենդիի և Ջերմեյնի գլխավորությամբ «*Nothin' (That Compares 2 U)*» հիթային սինգլին՝ «*2300 Jackson Street»* ալբոմը չկարողացավ զբաղեցնել բարձր հորիզոնականներ չարթերում։ Ալբոմի առաջխաղացման ընթացքում Ռենդին քիչ էր մասնակցում, քանի որ կենտրոնացած էր իր սոլո նախագծի վրա, ինչը թույլ տվեց Ջեքիին, Տիտոյին և Ջերմեյնին՝ հիմնականում արտերկրում զբաղվելու ալբոմի գովազդով։ Դրանից հետո եղբայրներից յուրաքանչյուրն սկսեց կենտրոնանալ սոլո կարիերայի վրա։ 2001 թվականին՝ երկար տարիներ հանրության աչքից հեռու մնալուց հետո, Ջեքին և իր եղբայրները Մայքլի հետ միասին ելույթ ունեցան նրա 30-ամյակի հոբելյանական հատուկ միջոցառմանը՝ «*Madison Square Garden»*-ում։

### Անհատական կարիերա
1973 թվականին Ջեքի Ջեքսոնը թողարկեց իր առաջին անհատական ալբոմը՝ «*Jackie Jackson»-ը*։ 16 տարի անց՝ 1989 թվականի վերջին, նա պայմանագիր կնքեց «*Polydor»* ընկերության հետ և թողարկեց իր երկրորդ անհատական ալբոմը՝ «*Be the One»*։ Ալբոմը փոքր հաջողություն ունեցավ՝ հասնելով 89-րդ հորիզոնականին «*[[Ռիթմ ընդ բլյուզ|R&B]]*» չարթերում։ Ալբոմի առաջին սինգլը՝ «*Stay***»**, դարձավ «*Top 40»* «*R&B*» հիթ, իսկ երկրորդ սինգլը՝ «*Cruzin*», ունեցավ համեմատաբար քիչ հաջողություն։

### Հետագա գործունեություն
2002 թվականին, բնակվելով Լաս Վեգասում, Ջեքին հիմնեց և ղեկավարեց երկու ձայնագրության ընկերություն՝ «*Jesco Records»* և «*Futurist Entertainment»*։ Նրա որդին՝ Սիգմունդ Ջեքսոն կրտսերը, ով հայտնի է որպես *DEALZ*, 2007 թվականին «*Jesco»* լեյբլի ներքո թողարկեց իր միքսթեյփը։ 2009 թվականին Ջեքին, Տիտոն, Ջերմեյնը և Մառլոնը հանդես եկան «*The Jacksons: A Family Dynasty»* ռեալիթի շոուում, որտեղ Ջեքին հանդես էր գալիս որպես գործադիր պրոդյուսեր։ 2012 թվականին քառյակը մեկնարկեց իրենց առաջին համերգային շրջագայությունը՝ 1984 թվականի «*Victory»* շրջագայությունից հետո։ 2017 թվականին Ջեքին պայմանագիր կնքեց «*Gold Lemonade»* երաժշտական դուետի հետ, որը համադրում էր «*[[EDM]]*»-ն և հիփ-հոփը։ Դուետը կազմված էր Ֆրանսիայում ծնված դիջեյ/պրոդյուսեր Լյա Լուիսից և Կարիբյան ծագումով կատարող Jvgg Spvrrow-ից։ Ջեքին նրանց հետ ծանոթացել էր 2015 թվականին՝ Լաս Վեգասում։ Նա նաև պայմանագիր կնքեց «*D.B.L.»*-ի հետ, որը Ջեքսոնների ընտանիքի վաղեմի ընկերն էր։

## Անձնական կյանք
Ջեքի Ջեքսոնը երեք անգամ ամուսնացած է եղել և ունի չորս երեխա։ 1974 թվականի նոյեմբերին նա ամուսնացավ իր առաջին կնոջ՝ Էնիդ Արդեն Սփենի (1954–1997) հետ՝ հինգ տարի տևած հարաբերություններից հետո։ Նրանք բաժանվեցին 1984 թվականին, և Էնիդը դիմեց ամուսնալուծության համար, սակայն 1985 թվականին նրանք հաշտվեցին։ 1986 թվականի հունվարին Էնիդը կրկին դիմեց ամուսնալուծության համար։ Նա նաև դատարանից ապահովագրական հրաման ստացավ՝ հայտարարելով, որ Ջեքսոնը ֆիզիկական բռնություն է գործադրել իր նկատմամբ։ Էնիդը մահացավ 1997 թվականին՝ ուղեղի անևրիզմայից։ Նրանք միասին ունեցել են երկու երեխա։

2001 թվականին Ջեքին ամուսնացավ իր երկրորդ կնոջ՝ Վիկտորիա Տրիգսի հետ, սակայն նրանք հետագայում բաժանվեցին։ 2012 թվականին Ջեքին ամուսնացավ Էմիլի Բեսելինկի հետ, ով ամուսնությունից հետո ծննդաբերեց երկվորյակ տղաներ

## Սկավառակագիտություն
### Ստուդիային ալբոմներ

### Սինգլներ
#### Որպես գլխավոր արտիստ

#### Որպես նշանավոր արտիստ

## Ծանոթագրություններ

Կատեգորիա:20-րդ դարի ամերիկացի երգիչներ
Կատեգորիա:21-րդ դարի ամերիկացի երգիչներ
Կատեգորիա:Ամերիկացի երաժիշտներ
Կատեգորիա:Ամերիկացի երգիչներ
Կատեգորիա:Ամերիկացի փոփ երգիչներ
Կատեգորիա:Ապրող անձինք
Կատեգորիա:Երաժիշտներ
Կատեգորիա:Երգիչներ
Կատեգորիա:Մայքլ Ջեքսոն
Կատեգորիա:Տենոր
Կատեգորիա:Փոփ
Կատեգորիա:Ամերիկացի պարողներ
Կատեգորիա:Ամերիկացի պրոդյուսերներ